Haweloses: Seks op straat ontstel burgemeester | Netwerk24
Deur Marelize Barnard 31 Julie 2019 14:08
Seks hoort nie op Kaapstad se strate nie.
Dít is een van die redes wat Dan Plato, burgemeester, aanvoer vir die optrede teen hawelose mense op die stad se strate.
Dan Plato, burgemeester van Kaapstad.Foto: Deon Raath
Plato is Woensdag op die raadsvergadering deur Xolani Sotashe, ANC-raadslid, gevra of daar ’n spesiale munisipale regulasie is om boetes uit te skryf vir mense wat op sypaadjies bly.
Plato het geantwoord daar is geen spesiale regulasies nie, maar om haweloos te wees is nie ’n verskoning om ook wetteloos te wees nie.
“Ek loop gereeld deur die strate. Daar is hawelose mense wat daar in die openbaar seks met mekaar het – dít terwyl kinders op pad skool toe daarin moet vaskyk. Moet ons dit dan toelaat?” sê Plato.
Hy sê daar is nie ’n aanslag teen hawelose mense in Kaapstad nie, maar daar is ’n aanslag teen mense wat wette ignoreer. “Moet ons dit ignoreer net omdat hulle haweloos is?” vra Plato.
Daar is ’n sekere kategorie, ’n minderheid van die hawelose mense, wat toeriste teister. Plato sê daar moet gekies word tussen ’n stad waar hawelose mense net kan doen wat hulle wil, of ’n stad waar toeriste beveilig word. Indien toeriste nie meer na Kaapstad kom nie, gaan daardie inkomste verdwyn. Dan sal die stad tot niet gaan, sê Plato.
“Ons doen meer as enige ander stad in die land om ons hawelose mense te versorg. Baie van die mense wat op straat bly, het ’n huis om na heen te gaan, maar hulle verkies die strate. Natuurlik is daar ook baie wat weens ’n verskeidenheid van oorsake op straat beland, en dit is hulle wat ons deurentyd probeer help met maatskaplike programme,” sê Plato.
Volgens hom is daar wel misdadigers wat tussen die hawelose mense wegkruip en aan hulle ’n slegte naam gee.
“Daar is geen plek vir aggressiewe bedelary of dwelmsmouse of grypdiewe op straat nie. Beamptes het ’n aantal misdadigers uitgeken en hulle in hegtenis geneem,” sê Plato.
Hy sê daar is geen rede waarom mense op straat moet slaap nie, daar is beddens in skuilings wat oop is, die skuilings is nie vol nie, maar daar is mense wat weier om van dié hulp gebruik te maak.
Meer oor: Dan Plato | Xolani Sotashe | Kaapstad | Haweloses